CELEX: 32014D0287
Language: el
Date: 2014-03-10 00:00:00
Title: 2014/287/ΕΕ: Εκτελεστική απόφαση της Επιτροπής, της 10ης Μαρτίου 2014 , σχετικά με τον καθορισμό κριτηρίων για τη δημιουργία και την αξιολόγηση των ευρωπαϊκών δικτύων αναφοράς και των μελών τους και για τη διευκόλυνση της ανταλλαγής πληροφοριών και εμπειρογνωμοσύνης όσον αφορά τη δημιουργία και την αξιολόγηση των εν λόγω δικτύων  Κείμενο που παρουσιάζει ενδιαφέρον για τον ΕΟΧ

17.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 147/79
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Μαρτίου 2014
   σχετικά με τον καθορισμό κριτηρίων για τη δημιουργία και την αξιολόγηση των ευρωπαϊκών δικτύων αναφοράς και των μελών τους και για τη διευκόλυνση της ανταλλαγής πληροφοριών και εμπειρογνωμοσύνης όσον αφορά τη δημιουργία και την αξιολόγηση των εν λόγω δικτύων
   (Κείμενο που παρουσιάζει ενδιαφέρον για τον ΕΟΧ)
   
      (2014/287/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/24/ΕΕ του Ευρωπαϊκού Κοινοβουλίου και του Συμβουλίου, της 9ης Μαρτίου 2011, περί εφαρμογής των δικαιωμάτων των ασθενών στο πλαίσιο της διασυνοριακής υγειονομικής περίθαλψης (1), και ιδίως το άρθρο 12 παράγραφος 4 στοιχεία β) και γ),
   Εκτιμώντας τα ακόλουθα:
   
               (1)
            
            
               Η κατ' εξουσιοδότηση απόφαση 2014/286/ΕΕ της Επιτροπής (2) καθορίζει τα κριτήρια και τις προϋποθέσεις που πρέπει να πληρούν τα ευρωπαϊκά δίκτυα αναφοράς («δίκτυα») και οι πάροχοι υγειονομικής περίθαλψης οι οποίοι επιθυμούν να προσχωρήσουν στα εν λόγω δίκτυα.
            
         
               (2)
            
            
               Σύμφωνα με το άρθρο 12 παράγραφος 4 στοιχεία β) και γ) της οδηγίας 2011/24/ΕΕ, η Επιτροπή αποφασίζει ως προς τα κριτήρια για τη δημιουργία και την αξιολόγηση των δικτύων και τα μέτρα για τη διευκόλυνση της ανταλλαγής πληροφοριών και εμπειρογνωμοσύνης σε σχέση με τη σύσταση των δικτύων και την αξιολόγησή τους.
            
         
               (3)
            
            
               Θα πρέπει να δημιουργηθούν δίκτυα και να εγκριθούν πάροχοι υγειονομικής περίθαλψης ως μέλη των δικτύων με βάση μια ανοικτή και διαφανή διαδικασία. Η διαδικασία θα πρέπει να περιλαμβάνει 1. την πρόσκληση εκδήλωσης ενδιαφέροντος· 2. την έγκριση εκ μέρους των κρατών μελών των αιτήσεων των παρόχων υγειονομικής περίθαλψης· 3. την υποβολή των αιτήσεων στην Επιτροπή· 4. την επαλήθευση της πληρότητας των αιτήσεων· 5. την τεχνική αξιολόγηση από ανεξάρτητο οργανισμό των αιτήσεων για τη δημιουργία των δικτύων, καθώς και των αιτήσεων των επιμέρους παρόχων υγειονομικής περίθαλψης που επιθυμούν να γίνουν μέλη του δικτύου, για να προσδιοριστεί κατά πόσον οι αιτούντες πληρούν τα κριτήρια· 6. την ανακοίνωση των αποτελεσμάτων αξιολόγησης· 7. την έγκριση των δικτύων και των μελών τους από τα κράτη μέλη. και 8. τη δημοσίευση του καταλόγου των δικτύων που δημιουργήθηκαν και των μελών τους.
            
         
               (4)
            
            
               Για να αυξηθεί η κάλυψη των δικτύων, οι επιμέρους πάροχοι υγειονομικής περίθαλψης που επιθυμούν να γίνουν μέλη ενός δικτύου θα πρέπει να έχουν τη δυνατότητα να το πράξουν ανά πάσα στιγμή. Οι αιτήσεις τους θα πρέπει να αξιολογούνται σύμφωνα με την ίδια διαδικασία που εφαρμόστηκε κατά την αξιολόγηση των αιτήσεων για το αρχικό δίκτυο, καθώς και κατά την έγκριση των αιτήσεων από το συγκεκριμένο κράτος μέλος.
            
         
               (5)
            
            
               Για να εξασφαλιστεί ότι το δίκτυο έχει πραγματική προστιθέμενη αξία για την Ευρωπαϊκή Ένωση και είναι αρκετά ευρύ ώστε να επιτρέπει την ανταλλαγή εμπειρογνωμοσύνης και τη βελτίωση της πρόσβασης στην περίθαλψη για τους ασθενείς σε όλη την Ένωση, μόνον οι αιτήσεις που υποβάλλονται από τον ελάχιστο απαιτούμενο αριθμό παρόχων υγειονομικής περίθαλψης και κρατών μελών, και σύμφωνα με τους όρους της πρόσκλησης εκδήλωσης ενδιαφέροντος, θα πρέπει να εγκριθούν. Εάν ο αριθμός των αιτούντων παρόχων υγειονομικής περίθαλψης είναι ανεπαρκής ή οι αιτήσεις καλύπτουν ανεπαρκή αριθμό κρατών μελών, η Επιτροπή θα πρέπει να ζητήσει από τα κράτη μέλη να ενθαρρύνουν τους παρόχους υγειονομικής περίθαλψης να προσχωρήσουν στο προτεινόμενο δίκτυο.
            
         
               (6)
            
            
               Ενδέχεται να είναι δύσκολο να επιτευχθεί ο απαιτούμενος ελάχιστος αριθμός παρόχων υγειονομικής περίθαλψης ή κρατών μελών για ορισμένες σπάνιες ασθένειες ή παθήσεις λόγω της έλλειψης εμπειρογνωμοσύνης. Ως εκ τούτου, θα ήταν σκόπιμο να ομαδοποιηθούν οι πάροχοι υγειονομικής περίθαλψης οι οποίοι επικεντρώνουν τη δραστηριότητά τους σε σχετιζόμενες σπάνιες ασθένειες ή παθήσεις σε ένα θεματικό δίκτυο. Τα δίκτυα θα μπορούσαν επίσης να συμπεριλάβουν παρόχους υπηρεσιών υψηλής τεχνολογίας οι οποίες απαιτούν συνήθως πολύ υψηλή επένδυση κεφαλαίου, όπως εργαστήρια, υπηρεσίες ακτινολογίας ή υπηρεσίες πυρηνικής ιατρικής.
            
         
               (7)
            
            
               Τα κράτη μέλη των οποίων κανένας πάροχος υγειονομικής περίθαλψης δεν είναι μέλος δικτύου θα πρέπει να ορίσουν εθνικά κέντρα συνεργασίας και συναφείς υπηρεσίες για να τους ενθαρρύνουν να συνεργαστούν με το κατάλληλο δίκτυο.
            
         
               (8)
            
            
               Κάθε αίτηση δικτύου ή παρόχου υγειονομικής περίθαλψης, αφού διαπιστωθεί η πληρότητά της, θα πρέπει να υποβληθεί σε τεχνική αξιολόγηση σύμφωνα με τα κριτήρια που καθορίζονται στην κατ' εξουσιοδότηση απόφαση 2014/286/ΕΕ. Η αξιολόγηση θα πρέπει, με βάση ένα κοινό εγχειρίδιο αξιολόγησης, να περιλαμβάνει εξαντλητική επισκόπηση τεκμηρίωσης και επιτόπιους ελέγχους ενός επιλεγμένου αριθμού αιτούντων. Θα πρέπει να διεξάγεται από ανεξάρτητο οργανισμό αξιολόγησης που θα διορίζεται από την Επιτροπή.
            
         
               (9)
            
            
               Τα κράτη μέλη καλούνται να συστήσουν συμβούλιο εκπροσώπων των κρατών μελών, το οποίο θα πρέπει να αποφασίζει σχετικά με την έγκριση των προτεινόμενων δικτύων και τη σύνθεσή τους. Η συμμετοχή των κρατών μελών θα πρέπει να είναι εθελοντική. Μόνο μια θετική αξιολόγηση που εκδίδεται από οργανισμό αξιολόγησης θα πρέπει κατά κανόνα να ωθεί τα κράτη μέλη να εγκρίνουν τη δημιουργία ενός δικτύου και να χορηγούν την ιδιότητα του μέλους του δικτύου.
            
         
               (10)
            
            
               Τα μέλη του δικτύου θα πρέπει να διαθέτουν άδεια χρήσης του λογοτύπου «Ευρωπαϊκό Δίκτυο Αναφοράς». Ο λογότυπος, που ανήκει στην Ευρωπαϊκή Ένωση, θα πρέπει να αποτελεί την οπτική ταυτότητα των δικτύων και των μελών τους.
            
         
               (11)
            
            
               Ένας ανεξάρτητος οργανισμός αξιολόγησης που διορίζεται από την Επιτροπή θα πρέπει να αξιολογεί περιοδικά τα δίκτυα και τα μέλη τους, χρησιμοποιώντας ένα κοινό εγχειρίδιο αξιολόγησης. Η αξιολόγηση θα πρέπει να ολοκληρώνεται με έκθεση τεχνικής αξιολόγησης σχετικά με το κατά πόσον έχουν επιτευχθεί οι στόχοι που καθορίζονται στο άρθρο 12 παράγραφος 2 της οδηγίας 2011/24/ΕΕ και κατά πόσον πληρούνται τα κριτήρια και οι προϋποθέσεις που καθορίζονται στην κατ' εξουσιοδότηση απόφαση 2014/286/ΕΕ. Επίσης, θα πρέπει να περιγράφει τα αποτελέσματα και τις επιδόσεις του δικτύου, καθώς και τη συμβολή των μελών τους. Μια αρνητική έκθεση αξιολόγησης θα πρέπει κατά κανόνα να ωθεί τα κράτη μέλη να εγκρίνουν τη διάλυση του δικτύου. Η συμμόρφωση με την απαίτηση του ελάχιστου αριθμού παρόχων υγειονομικής περίθαλψης και κρατών μελών θα πρέπει να παρακολουθείται μετά την αξιολόγηση, ώστε να μπορεί να διατηρείται η προστιθέμενη αξία του δικτύου για την Ευρωπαϊκή Ένωση.
            
         
               (12)
            
            
               Τα εγχειρίδια εκτίμησης και αξιολόγησης θα πρέπει να βασίζονται σε διεθνώς αναγνωρισμένες πρακτικές και να περιλαμβάνουν τις βασικές αρχές και μεθοδολογίες για τη διεξαγωγή εκτιμήσεων και αξιολογήσεων.
            
         
               (13)
            
            
               Η Επιτροπή θα πρέπει να διευκολύνει την ανταλλαγή πληροφοριών και εμπειρογνωμοσύνης για τη δημιουργία και την αξιολόγηση των δικτύων. Θα πρέπει να θέτει στη διάθεση του κοινού γενικές πληροφορίες για τα δίκτυα και τα μέλη τους, καθώς και την τεχνική τεκμηρίωση και τα εγχειρίδια σχετικά με τη δημιουργία και την αξιολόγηση των δικτύων και των μελών τους. Μπορεί να προσφέρει στα δίκτυα και τα μέλη τους τη χρήση ειδικών μέσων επικοινωνίας και εργαλεία. Θα πρέπει να οργανώνονται διασκέψεις και συνεδριάσεις εμπειρογνωμόνων για την εξασφάλιση ενός πλαισίου για τεχνικές και επιστημονικές συζητήσεις μεταξύ των δικτύων.
            
         
               (14)
            
            
               Τα δεδομένα προσωπικού χαρακτήρα που έχουν σχέση με τη δημιουργία και την αξιολόγηση των δικτύων θα πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (3), ανάλογα με την περίπτωση.
            
         
               (15)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 16 της οδηγίας 2011/24/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο
   Η παρούσα απόφαση καθορίζει:
   
               α)
            
            
               τα κριτήρια για τη δημιουργία και την αξιολόγηση των δικτύων που αναφέρονται στο άρθρο 12 της οδηγίας 2011/24/ΕΕ· και
            
         
               β)
            
            
               τα μέτρα για τη διευκόλυνση της ανταλλαγής πληροφοριών και εμπειρογνωμοσύνης για τη δημιουργία και την αξιολόγηση των δικτύων που αναφέρονται στο άρθρο 12 της οδηγίας 2011/24/ΕΕ.
            
         ΚΕΦΑΛΑΙΟ II
   
      ΔΗΜΙΟΥΡΓΙΑ ΕΥΡΩΠΑΪΚΩΝ ΔΙΚΤΥΩΝ ΑΝΑΦΟΡΑΣ
   
   Άρθρο 2
   Πρόσκληση εκδήλωσης ενδιαφέροντος για τη δημιουργία ενός ευρωπαϊκού δικτύου αναφοράς
   1.   Η Επιτροπή δημοσιεύει πρόσκληση εκδήλωσης ενδιαφέροντος με σκοπό τη δημιουργία δικτύων, εντός δύο ετών από την έναρξη ισχύος της παρούσας απόφασης.
   2.   Κάθε ομάδα τουλάχιστον δέκα παρόχων υγειονομικής περίθαλψης εγκατεστημένων σε τουλάχιστον οκτώ κράτη μέλη θα πρέπει να απαντήσει από κοινού εντός της προθεσμίας που αναφέρεται στην πρόσκληση εκδήλωσης ενδιαφέροντος με αίτηση η οποία περιλαμβάνει πρόταση για τη δημιουργία δικτύου σε έναν συγκεκριμένο τομέα εμπειρογνωμοσύνης.
   3.   Το περιεχόμενο της αίτησης είναι αυτό που καθορίζεται στο παράρτημα I.
   4.   Μετά την παραλαβή μιας αίτησης, η Επιτροπή επαληθεύει κατά πόσον πληρούνται οι προϋποθέσεις σχετικά με τον ελάχιστο αριθμό παρόχων υγειονομικής περίθαλψης και κρατών μελών όπως καθορίζεται στην παράγραφο 2.
   5.   Εάν δεν πληρούται κάποια από τις εν λόγω προϋποθέσεις, η αίτηση δεν είναι δυνατόν να αξιολογηθεί και η Επιτροπή θα ζητήσει από τα κράτη μέλη να ενθαρρύνουν τους παρόχους υγειονομικής περίθαλψης να προσχωρήσουν στο προτεινόμενο δίκτυο ώστε να επιτευχθεί ο απαιτούμενος αριθμός.
   6.   Κατόπιν διαβούλευσης με τα κράτη μέλη, η Επιτροπή αποφασίζει σχετικά με την κατάλληλη χρονική στιγμή για τη δημοσίευση των μεταγενέστερων προσκλήσεων εκδήλωσης ενδιαφέροντος.
   Άρθρο 3
   Αιτήσεις για την ιδιότητα μέλους
   1.   Η αίτηση η οποία περιλαμβάνει πρόταση για τη δημιουργία δικτύου πρέπει να συνοδεύεται από αίτηση για την ιδιότητα μέλους για κάθε ενδιαφερόμενο πάροχο υγειονομικής περίθαλψης.
   2.   Το περιεχόμενο της αίτησης είναι αυτό που καθορίζεται στο παράρτημα II.
   3.   Η αίτηση για την ιδιότητα μέλους πρέπει να συνοδεύεται από γραπτή δήλωση του κράτους μέλους εγκατάστασης του παρόχου υγειονομικής περίθαλψης που πιστοποιεί ότι η συμμετοχή του στο πλαίσιο της πρότασης για τη δημιουργία δικτύου είναι σύμφωνη με την εθνική νομοθεσία του κράτους μέλους.
   Άρθρο 4
   Τεχνική εκτίμηση των αιτήσεων
   1.   Εάν η Επιτροπή καταλήξει στο συμπέρασμα ότι πληρούνται οι απαιτήσεις που καθορίζονται στο άρθρο 2 παράγραφος 2 και στο άρθρο 3 παράγραφοι 2 και 3, διορίζει οργανισμό εκτίμησης για την εκτίμηση των αιτήσεων.
   2.   Ο οργανισμός εκτίμησης ελέγχει κατά πόσον:
   
               α)
            
            
               το περιεχόμενο της αίτησης που περιλαμβάνει πρόταση για τη δημιουργία δικτύου ικανοποιεί τις απαιτήσεις που καθορίζονται στο παράρτημα I της παρούσας απόφασης·
            
         
               β)
            
            
               το περιεχόμενο των αιτήσεων για την ιδιότητα μέλους ικανοποιεί τις απαιτήσεις του παραρτήματος II της παρούσας απόφασης·
            
         
               γ)
            
            
               το προτεινόμενο δίκτυο ικανοποιεί την απαίτηση παροχής πολύ εξειδικευμένης υγειονομικής περίθαλψης σύμφωνα με το σημείο 1 στοιχείο α) του παραρτήματος I της κατ' εξουσιοδότηση απόφασης 2014/286/ΕΕ·
            
         
               δ)
            
            
               το προτεινόμενο δίκτυο πληροί τα υπόλοιπα κριτήρια και τις προϋποθέσεις που καθορίζονται στο παράρτημα I της κατ' εξουσιοδότηση απόφασης 2014/286/ΕΕ·
            
         
               ε)
            
            
               οι αιτούντες πάροχοι υγειονομικής περίθαλψης πληρούν τα κριτήρια και τις προϋποθέσεις που καθορίζονται στο παράρτημα II της κατ' εξουσιοδότηση απόφασης 2014/286/ΕΕ.
            
         3.   Η εκτίμηση σύμφωνα με τα στοιχεία δ) και ε) της παραγράφου 2 πραγματοποιείται μόνον εάν ο οργανισμός αξιολόγησης καταλήγει στο συμπέρασμα ότι η πρόταση ικανοποιεί τις απαιτήσεις που αναφέρονται στα στοιχεία α), β) και γ) της παραγράφου 2.
   4.   Ο οργανισμός εκτίμησης συντάσσει έκθεση εκτίμησης σχετικά με την αίτηση που περιλαμβάνει πρόταση για τη δημιουργία δικτύου και τις αιτήσεις για την ιδιότητα μέλους και διαβιβάζει όλες τις εκθέσεις στην Επιτροπή.
   5.   Ο οργανισμός εκτίμησης διαβιβάζει σε κάθε αιτούντα πάροχο υγειονομικής περίθαλψης την έκθεση εκτίμησης σχετικά με το προτεινόμενο δίκτυο και τη δική του αίτηση για την ιδιότητα μέλους. Ο πάροχος υγειονομικής περίθαλψης μπορεί να υποβάλει τις παρατηρήσεις του στον οργανισμό εκτίμησης εντός δύο μηνών από την παραλαβή των εκθέσεων. Μετά την παραλαβή των παρατηρήσεων, ο οργανισμός εκτίμησης μπορεί να τροποποιήσει τις εκθέσεις εκτίμησης παρέχοντας εξήγηση του κατά πόσον οι παρατηρήσεις δικαιολογούν τροποποίηση της εκτίμησής του.
   Άρθρο 5
   Έγκριση δικτύων και μελών
   1.   Κατά την παραλαβή της έκθεσης εκτίμησης σχετικά με την πρόταση για τη δημιουργία δικτύου και του προτεινόμενου καταλόγου μελών, ο οποίος καταρτίζεται σύμφωνα με το άρθρο 4 και μετά την επαλήθευση ότι έχει επιτευχθεί ο ελάχιστος αριθμός παρόχων υγειονομικής περίθαλψης και κρατών μελών όπως καθορίζεται στο άρθρο 2 παράγραφος 2, τα κράτη μέλη αποφασίζουν, στο πλαίσιο ενός συμβουλίου εκπροσώπων των κρατών μελών όπως προβλέπεται στο άρθρο 6, σχετικά με την έγκριση του προτεινόμενου δικτύου και των μελών του.
   2.   Στο πλαίσιο της έγκρισης που αναφέρεται στην παράγραφο 1, τα προτεινόμενα δίκτυα δημιουργούνται ως ευρωπαϊκά δίκτυα αναφοράς.
   3.   Εάν δεν έχει επιτευχθεί ο ελάχιστος αριθμός παρόχων υγειονομικής περίθαλψης ή κρατών μελών όπως καθορίζεται στο άρθρο 2 παράγραφος 2, το δίκτυο δεν δημιουργείται και η Επιτροπή ζητά από τα κράτη μέλη να ενθαρρύνουν τους παρόχους υγειονομικής περίθαλψης να συμμετάσχουν στο προτεινόμενο δίκτυο.
   4.   Εάν ένας πάροχος υγειονομικής περίθαλψης λάβει αρνητική εκτίμηση, εναπόκειται σ' αυτόν να αποφασίσει κατά πόσον επιθυμεί να υποβάλει αίτηση για την ιδιότητα μέλους, επισυνάπτοντας στην αίτηση την έκθεση εκτίμησης προς επανεξέταση από το συμβούλιο εκπροσώπων των κρατών μελών.
   Άρθρο 6
   Συμβούλιο εκπροσώπων των κρατών μελών
   1.   Τα κράτη μέλη καλούνται να συστήσουν συμβούλιο εκπροσώπων των κρατών μελών το οποίο αποφασίζει κατά πόσον θα εγκρίνει προτάσεις για τη δημιουργία, τη σύνθεση ή τη διάλυση ενός δικτύου. Εάν η απόφασή του διαφέρει από την εκτίμηση του οργανισμού εκτίμησης, τα κράτη μέλη αιτιολογούν την απόφαση αυτή.
   2.   Τα κράτη μέλη που επιθυμούν να συμμετάσχουν στο συμβούλιο εκπροσώπων των κρατών μελών γνωστοποιούν στην Επιτροπή τις εθνικές αρχές που τα εκπροσωπούν.
   3.   Το συμβούλιο εκπροσώπων των κρατών μελών εγκρίνει με απλή πλειοψηφία των μελών του τον εσωτερικό του κανονισμό, κατόπιν πρότασης των υπηρεσιών της Επιτροπής.
   4.   Ο εσωτερικός κανονισμός καλύπτει τη λειτουργία και τη διαδικασία λήψης αποφάσεων του συμβουλίου εκπροσώπων των κρατών μελών και καθορίζει ποια από τα μέλη του έχουν δικαίωμα ψήφου για την έγκριση του συγκεκριμένου δικτύου, ποια πλειοψηφία καθορίζει το αποτέλεσμα μιας ψηφοφορίας και ποια διαδικασία ακολουθείται εάν μια απόφαση του συμβουλίου διαφέρει από την έκθεση εκτίμησης σχετικά με μια πρόταση δημιουργίας δικτύου ή μια αίτηση για την ιδιότητα μέλους.
   5.   Η Επιτροπή εξασφαλίζει τη γραμματεία του συμβουλίου εκπροσώπων των κρατών μελών.
   6.   Τα προσωπικά δεδομένα των εκπροσώπων των κρατών μελών στο συμβούλιο εκπροσώπων των κρατών μελών συγκεντρώνονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 7
   Λογότυπος
   Μετά την έγκριση ενός δικτύου, η Επιτροπή μπορεί να παραχωρήσει άδεια για τη χρήση ενός αποκλειστικού αναγνωριστικού σήματος («λογότυπος»), που το εν λόγω δίκτυο και τα μέλη του θα χρησιμοποιούν για τις δραστηριότητες που θα διοργανώνονται από το δίκτυο.
   Άρθρο 8
   Αιτήσεις για την ιδιότητα μέλους ήδη υπαρχόντων δικτύων
   1.   Ένας πάροχος υγειονομικής περίθαλψης που επιθυμεί να συμμετάσχει σε ένα ήδη υπάρχον δίκτυο υποβάλλει αίτηση για την ιδιότητα μέλους στην Επιτροπή.
   2.   Το περιεχόμενο της αίτησης είναι αυτό που καθορίζεται στο παράρτημα II.
   3.   Η αίτηση για την ιδιότητα μέλους πρέπει να συνοδεύεται από γραπτή δήλωση του κράτους μέλους εγκατάστασης του παρόχου υγειονομικής περίθαλψης που πιστοποιεί ότι η συμμετοχή του στο δίκτυο είναι σύμφωνη με την εθνική νομοθεσία του κράτους μέλους.
   Άρθρο 9
   Τεχνική εκτίμηση των αιτήσεων για την ιδιότητα μέλους ήδη υπαρχόντων δικτύων
   1.   Εάν η Επιτροπή καταλήξει στο συμπέρασμα ότι πληρούνται οι απαιτήσεις που καθορίζονται στο άρθρο 8 παράγραφοι 2 και 3, διορίζει έναν οργανισμό ο οποίος θα εκτιμήσει την αίτηση για την ιδιότητα μέλους.
   2.   Ο οργανισμός εκτίμησης ελέγχει κατά πόσον:
   
               α)
            
            
               το περιεχόμενο της αίτησης για την ιδιότητα μέλους ικανοποιεί τις απαιτήσεις του παραρτήματος II της παρούσας απόφασης· και
            
         
               β)
            
            
               ο συγκεκριμένος πάροχος υγειονομικής περίθαλψης πληροί τα κριτήρια και τις προϋποθέσεις που καθορίζονται στο παράρτημα II της κατ' εξουσιοδότηση απόφασης 2014/286/ΕΕ.
            
         3.   Η εκτίμηση σύμφωνα με το στοιχείο β) της παραγράφου 2 πραγματοποιείται μόνον εάν ο οργανισμός εκτίμησης καταλήγει στο συμπέρασμα ότι η αίτηση για την ιδιότητα μέλους ικανοποιεί τις απαιτήσεις που αναφέρονται στο στοιχείο α) της παραγράφου 2.
   4.   Ο οργανισμός εκτίμησης συντάσσει έκθεση εκτίμησης και τη διαβιβάζει στην Επιτροπή και στον αιτούντα πάροχο υγειονομικής περίθαλψης. Ο πάροχος υγειονομικής περίθαλψης μπορεί να υποβάλει τις παρατηρήσεις του στον οργανισμό εκτίμησης εντός δύο μηνών από την παραλαβή της έκθεσης. Μετά την παραλαβή των παρατηρήσεων, ο οργανισμός εκτίμησης μπορεί να τροποποιήσει την έκθεση εκτίμησης παρέχοντας εξήγηση του κατά πόσον οι παρατηρήσεις δικαιολογούν τροποποίηση της εκτίμησής του.
   Άρθρο 10
   Έγκριση νέων μελών
   1.   Μετά την παραλαβή θετικής έκθεσης εκτίμησης που καταρτίζεται σύμφωνα με το άρθρο 9, το συμβούλιο εκπροσώπων των κρατών μελών αποφασίζει εάν θα εγκρίνει ή όχι το νέο μέλος.
   2.   Εάν ένας πάροχος υγειονομικής περίθαλψης λάβει αρνητική εκτίμηση, εναπόκειται σ' αυτόν να αποφασίσει κατά πόσον επιθυμεί να υποβάλει αίτηση για την ιδιότητα μέλους, επισυνάπτοντας την έκθεση εκτίμησης στην αίτηση προς επανεξέταση από το συμβούλιο εκπροσώπων των κρατών μελών.
   Άρθρο 11
   Διάλυση του δικτύου
   1.   Ένα δίκτυο διαλύεται στις ακόλουθες περιπτώσεις:
   
               α)
            
            
               ένας από τους ελάχιστους αριθμούς που αναφέρονται στο άρθρο 2 παράγραφος 2 δεν συμπληρώνεται πλέον·
            
         
               β)
            
            
               έχει εκδοθεί αρνητική έκθεση αξιολόγησης του δικτύου σύμφωνα με το άρθρο 14·
            
         
               γ)
            
            
               κατόπιν απόφασης του συμβουλίου του δικτύου σύμφωνα με τους κανόνες και τις διαδικασίες του·
            
         
               δ)
            
            
               εάν ο συντονιστής παραλείψει να ζητήσει αξιολόγηση του δικτύου εντός της πενταετίας μετά τη σύστασή του ή μετά την τελευταία αξιολόγηση.
            
         2.   Η διάλυση ενός δικτύου για τους λόγους που αναφέρονται στην παράγραφο 1 στοιχεία α) και β) πρέπει να εγκριθεί από το συμβούλιο εκπροσώπων των κρατών μελών που αναφέρεται στο άρθρο 6.
   Άρθρο 12
   Απώλεια της ιδιότητας μέλους
   1.   Ένα μέλος του δικτύου μπορεί να εκπέσει από την ιδιότητα μέλους για έναν από τους κατωτέρω λόγους:
   
               α)
            
            
               εκούσια αποχώρηση, σύμφωνα με τους κανόνες και τις διαδικασίες που έχουν συμφωνηθεί από το συμβούλιο του δικτύου·
            
         
               β)
            
            
               κατόπιν απόφασης του συμβουλίου του δικτύου σύμφωνα με τους κανόνες και τις διαδικασίες του·
            
         
               γ)
            
            
               εάν ένα κράτος μέλος εγκατάστασης κοινοποιήσει στο μέλος του δικτύου ότι η συμμετοχή του στο δίκτυο δεν συμμορφώνεται πλέον με την εθνική νομοθεσία·
            
         
               δ)
            
            
               εάν το μέλος αρνείται να αξιολογηθεί βάσει του άρθρου 14·
            
         
               ε)
            
            
               εάν έχει εκδοθεί αρνητική έκθεση αξιολόγησης του μέλους σύμφωνα με το άρθρο 14·
            
         
               στ)
            
            
               εάν το δίκτυο στο οποίο συμμετέχει το μέλος διαλυθεί.
            
         2.   Το οικείο κράτος μέλος πληροφορεί την Επιτροπή σχετικά με τους λόγους για την κοινοποίηση που αναφέρεται στην παράγραφο 1 στοιχείο γ).
   3.   Το συμβούλιο του δικτύου πληροφορεί την Επιτροπή στις περιπτώσεις που αναφέρονται στην παράγραφο 1 στοιχεία α), β) και δ).
   4.   Η απώλεια της ιδιότητας μέλους για τους λόγους που αναφέρονται στην παράγραφο 1 στοιχείο ε) πρέπει να εγκριθεί από το συμβούλιο εκπροσώπων των κρατών μελών που αναφέρεται στο άρθρο 6.
   5.   Σε κάθε περίπτωση απώλειας της ιδιότητας μέλους, η Επιτροπή επαληθεύει εάν οι ελάχιστοι αριθμοί των παρόχων υγειονομικής περίθαλψης και των κρατών μελών που αναφέρονται στο άρθρο 2 παράγραφος 2 εξακολουθούν να ισχύουν. Εάν όχι, ζητά από το δίκτυο να βρει νέα μέλη, εντός των επόμενων δύο ετών ή να διαλυθεί, ενημερώνει το συμβούλιο εκπροσώπων των κρατών μελών σχετικά με την κατάσταση και ζητά από τα κράτη μέλη να ενθαρρύνουν τους παρόχους υγειονομικής περίθαλψης να ενταχθούν στο δίκτυο.
   6.   Η απώλεια της ιδιότητας του μέλους οδηγεί σε αυτόματη απώλεια των δικαιωμάτων και υποχρεώσεων που συνδέονται με τη συμμετοχή στο δίκτυο, συμπεριλαμβανομένου του δικαιώματος χρήσης του λογοτύπου.
   Άρθρο 13
   Εγχειρίδιο εκτίμησης
   1.   Σε διαβούλευση με τα κράτη μέλη και τα ενδιαφερόμενα μέρη, η Επιτροπή καταρτίζει λεπτομερές εγχειρίδιο όσον αφορά το περιεχόμενο, την τεκμηρίωση και τη διαδικασία εκτίμησης που αναφέρεται στα άρθρα 4 και 9.
   2.   Η διαδικασία εκτίμησης περιλαμβάνει την επαλήθευση των εγγράφων που υποβάλλουν οι αιτούντες και επιτόπιους ελέγχους.
   3.   Ο οργανισμός τον οποίο διορίζει η Επιτροπή σύμφωνα με τα άρθρα 4 παράγραφος 1 και 9 παράγραφος 1 για να εκτιμήσει μια πρόταση δημιουργίας δικτύου και τις αιτήσεις για την ιδιότητα μέλους του δικτύου πρέπει να χρησιμοποιεί το εγχειρίδιο εκτίμησης.
   ΚΕΦΑΛΑΙΟ III
   
      ΔΗΜΙΟΥΡΓΙΑ ΕΥΡΩΠΑΪΚΩΝ ΔΙΚΤΥΩΝ ΑΝΑΦΟΡΑΣ
   
   Άρθρο 14
   Αξιολόγηση
   1.   Όλα τα δίκτυα και τα μέλη τους πρέπει να αξιολογούνται περιοδικά, το αργότερο κάθε πέντε έτη μετά την έγκρισή τους ή την τελευταία αξιολόγησή τους.
   2.   Μόλις λάβει αίτηση αξιολόγησης από τον συντονιστή του δικτύου, η Επιτροπή διορίζει έναν οργανισμό που θα αξιολογήσει το δίκτυο και τα μέλη του.
   3.   Ο οργανισμός αξιολόγησης θα ελέγξει και θα αξιολογήσει:
   
               α)
            
            
               την τήρηση των κριτηρίων και προϋποθέσεων που καθορίζονται στην κατ' εξουσιοδότηση απόφαση 2014/286/ΕΕ·
            
         
               β)
            
            
               την επίτευξη των στόχων που καθορίζονται στο άρθρο 12 παράγραφος 2 της οδηγίας 2011/24/ΕΕ· και
            
         
               γ)
            
            
               τα αποτελέσματα και τις επιδόσεις του δικτύου, καθώς και τη συμβολή των μελών του.
            
         4.   Ο οργανισμός αξιολόγησης καταρτίζει έκθεση αξιολόγησης του δικτύου και τη διαβιβάζει στην Επιτροπή, στο συμβούλιο του δικτύου και στα μέλη του δικτύου.
   5.   Ο οργανισμός αξιολόγησης συντάσσει έκθεση αξιολόγησης για κάθε μέλος του δικτύου και τη διαβιβάζει στην Επιτροπή και στο εν λόγω μέλος.
   6.   Ο συντονιστής και τα μέλη του δικτύου μπορούν να υποβάλουν τις παρατηρήσεις τους στον οργανισμό αξιολόγησης εντός δύο μηνών από την παραλαβή της έκθεσης. Μετά την παραλαβή των παρατηρήσεων, ο οργανισμός αξιολόγησης μπορεί να τροποποιήσει την έκθεση αξιολόγησης εξηγώντας κατά πόσον οι παρατηρήσεις δικαιολογούν τροποποίηση της αξιολόγησής του.
   7.   Η διάλυση ενός δικτύου ή η απώλεια της ιδιότητας του μέλους λόγω αρνητικής αξιολόγησης πρέπει να εγκριθεί από το συμβούλιο εκπροσώπων των κρατών μελών που αναφέρεται στο άρθρο 6. Το συμβούλιο εκπροσώπων των κρατών μελών δύναται να παραχωρήσει στο συγκεκριμένο δίκτυο ή μέλος του δικτύου διάστημα ενός έτους για την αποκατάσταση των ελλείψεων που εντοπίστηκαν πριν από τη διεξαγωγή μιας νέας αξιολόγησης. Το χρονικό αυτό διάστημα παραχωρείται μόνον στο συγκεκριμένο δίκτυο ή μέλος του δικτύου, εφόσον το συμβούλιο του δικτύου παρουσιάσει ένα σχέδιο βελτίωσης.
   Άρθρο 15
   Εγχειρίδιο αξιολόγησης
   1.   Σε διαβούλευση με τα κράτη μέλη και τα ενδιαφερόμενα μέρη, η Επιτροπή καταρτίζει εγχειρίδιο όσον αφορά το περιεχόμενο, την τεκμηρίωση και τη διαδικασία αξιολόγησης των δικτύων και των μελών τους που αναφέρονται στο άρθρο 14.
   2.   Η διαδικασία αξιολόγησης περιλαμβάνει την αξιολόγηση των εγγράφων που υποβάλλουν οι αιτούντες, συμπεριλαμβανομένων των εκθέσεων αυτοαξιολόγησης, και επιτόπιους ελέγχους.
   3.   Ο οργανισμός που διορίζεται από την Επιτροπή σύμφωνα με το άρθρο 14 παράγραφος 2 για να αξιολογήσει ένα δίκτυο και τα μέλη του πρέπει να χρησιμοποιεί το εγχειρίδιο αξιολόγησης.
   ΚΕΦΑΛΑΙΟ IV
   
      ΑΝΤΑΛΛΑΓΗ ΠΛΗΡΟΦΟΡΙΩΝ ΚΑΙ ΕΜΠΕΙΡΟΓΝΩΜΟΣΥΝΗΣ
   
   Άρθρο 16
   Ανταλλαγή πληροφοριών για τη δημιουργία και την αξιολόγηση των δικτύων
   1.   Η Επιτροπή θα πρέπει να διευκολύνει την ανταλλαγή πληροφοριών και εμπειρογνωμοσύνης για τη δημιουργία και την αξιολόγηση των δικτύων ως εξής:
   
               α)
            
            
               με τη διάθεση στο κοινό γενικών πληροφοριών για τη δημιουργία και την αξιολόγηση των δικτύων, συμπεριλαμβανομένων πληροφοριών για τα εγχειρίδια εκτίμησης και αξιολόγησης που αναφέρονται στα άρθρα 13 και 15·
            
         
               β)
            
            
               με τη δημοσίευση ενός τακτικά επικαιροποιούμενου καταλόγου των δικτύων και των μελών τους, καθώς και των εκθέσεων θετικής εκτίμησης και αξιολόγησης των δικτύων και των αποφάσεων του συμβουλίου εκπροσώπων των κρατών μελών, σύμφωνα με τον εσωτερικό του κανονισμό·
            
         
               γ)
            
            
               με τη διοργάνωση συνεδρίων και συνεδριάσεων εμπειρογνωμόνων για τεχνικές και επιστημονικές συζητήσεις μεταξύ των μελών των δικτύων, ανάλογα με την περίπτωση·
            
         
               δ)
            
            
               με την παροχή ηλεκτρονικών μέσων και εργαλείων επικοινωνίας στα δίκτυα, κατά περίπτωση.
            
         2.   Για τους σκοπούς της δημοσίευσης του καταλόγου που αναφέρεται στην παράγραφο 1 στοιχείο β), οιαδήποτε αλλαγή όσον αφορά το μέλος που ενεργεί ως συντονιστής δικτύου ή το πρόσωπο που έχει διοριστεί ως συντονιστής δικτύου ανακοινώνεται στην Επιτροπή από το συμβούλιο του δικτύου.
   ΚΕΦΑΛΑΙΟ V
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 17
   Αναθεώρηση
   Η Επιτροπή αξιολογεί τη λειτουργία της παρούσας εκτελεστικής απόφασης πέντε έτη μετά την έναρξη ισχύος της.
   Άρθρο 18
   Έναρξη ισχύος
   Η παρούσα απόφαση αρχίζει να ισχύει τη δέκατη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
   
      Βρυξέλλες, 10 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 88 της 4.4.2011, σ. 45.
   
      (2)  Βλέπε σελίδα 71 της παρούσας Επίσημης Εφημερίδας.
   
      (3)  ΕΕ L 8 της 12.1.2001, σ. 1.
   
      ΠΑΡΑΡΤΗΜΑ I
      ΠΕΡΙΕΧΟΜΕΝΟ ΤΗΣ ΑΙΤΗΣΗΣ ΓΙΑ ΤΗ ΔΗΜΙΟΥΡΓΙΑ ΔΙΚΤΥΟΥ
      Η αίτηση για τη δημιουργία δικτύου πρέπει να υποβάλλεται σύμφωνα με την πρόσκληση εκδήλωσης ενδιαφέροντος που δημοσιεύει η Επιτροπή και να περιλαμβάνει:
      
                  α)
               
               
                  την ονομασία του προτεινόμενου δικτύου·
               
            
                  β)
               
               
                  το συμπληρωμένο έντυπο της αίτησης, συνοδευόμενο από το ερωτηματολόγιο αυτοαξιολόγησης και την πρόσθετη τεκμηρίωση που απαιτείται σύμφωνα με το εγχειρίδιο αξιολόγησης·
               
            
                  γ)
               
               
                  αποδεικτικά στοιχεία ότι όλοι οι αιτούντες πάροχοι υγειονομικής περίθαλψης ανήκουν στον ίδιο τομέα εμπειρογνωμοσύνης και επικεντρώνουν τη δραστηριότητά τους στις ίδιες ασθένειες ή παθήσεις·
               
            
                  δ)
               
               
                  την ονομασία του παρόχου υγειονομικής περίθαλψης που θα ενεργεί ως συντονιστής του δικτύου και το ονοματεπώνυμο και τα στοιχεία επικοινωνίας του ατόμου που εκπροσωπεί τον προτεινόμενο συντονιστή·
               
            
                  ε)
               
               
                  τις ονομασίες όλων των υποψηφίων παρόχων υγειονομικής περίθαλψης.
               
            
   
      ΠΑΡΑΡΤΗΜΑ II
      ΠΕΡΙΕΧΟΜΕΝΟ ΤΗΣ ΑΙΤΗΣΗΣ ΓΙΑ ΤΗΝ ΙΔΙΟΤΗΤΑ ΜΕΛΟΥΣ
      Η αίτηση των παρόχων υγειονομικής περίθαλψης πρέπει να περιλαμβάνει:
      
                  α)
               
               
                  τον τίτλο του συγκεκριμένου προτεινόμενου ή υπάρχοντος δικτύου·
               
            
                  β)
               
               
                  το συμπληρωμένο έντυπο της αίτησης, συνοδευόμενο από το ερωτηματολόγιο αυτοαξιολόγησης και την πρόσθετη τεκμηρίωση που απαιτείται σύμφωνα με το εγχειρίδιο αξιολόγησης·
               
            
                  γ)
               
               
                  το ονοματεπώνυμο και τα στοιχεία επικοινωνίας του εκπροσώπου του παρόχου της υγειονομικής περίθαλψης.